ไฟแนนซ์ทูเดย์
ผิดคาดอย่างแรง สำหรับการลดภาษีสรรพสามิตน้ำมันที่ ช.ชดา นั่งเดา นอนเดาช่วงหยุดสงกรานต์ว่า
17 ส.ค. 2554

ผิดคาดอย่างแรง สำหรับการลดภาษีสรรพสามิตน้ำมันที่ ช.ชดา นั่งเดา นอนเดาช่วงหยุดสงกรานต์ว่า 
รัฐบาลจะลดภาษีสรรพสามิตน้ำมันแน่ๆ แต่ไม่คิดว่าจะใจถึงอย่างแรง ลดพรวดเดียวลิตรละ 5.40 บาท แถมลดภาษีมูลค่าเพิ่มให้ด้วยเป็นลิตรละ 5.70 บาท พรรคประชาธิปัตย์กะจะกวาดคะแนนเสียงรากหญ้าทีเดียวให้อยู่หมัด แต่จะอยู่ไม่อยู่รอดูผลการเลือกตั้งกันดีกว่า
...ว่าแต่สำนักงานเศรษฐกิจการคลัง (สศค.) หน้าแตกยับเยินไปแล้ว เพราะทำผลการศึกษามาว่าลดภาษีสรรพสามิตได้ไม่เกินลิตรละ 1 บาท ไม่งั้นจะกระทบฐานะการคลัง แต่ทั้งอภิสิทธิ์ เวชชาชีวะ นายกรัฐมนตรี และกรณ์ จาติกวณิช รมว.คลัง ประสานเสียงว่าไม่มีผลต่อฐานะการคลังแม้แต่น้อย ฉะนั้นต่อจากนี้ไป ช.ชดา จะไม่เชื่อรายงานของ 




สศค.อีกเป็นอันขาด เพราะโกหกพกลมสิ้นดี 
...เสียงชมเชยหม่อมเต่า ม.ร.ว.จัตุมงคล โสณกุล ประธานกรรมการแบงก์ชาติ ว่า เวลาเข้าประชุมวิญญาณนักวิชาการเข้าสิง ไม่อิงการเมือง เป็นกลาง และยึดถือผลประโยชน์ของชาติดีแท้ๆ โดยเฉพาะนโยบายการเงินที่ใช้เงินเฟ้อเป็นเป้าหมาย ที่ตอนเป็นผู้ว่าแบงก์ชาติผลักดันสุดตัว ดอกเบี้ยนโยบายของ ธปท.จึงสวนทางกับความต้องการทางการเมืองแบบไม่ยอมเสียหลักการ
...เมื่อชมประธานแบงก์ชาติแล้ว ก็ขอเลี้ยวมาชม รมว.คลัง สักนิด ที่ไม่ได้เข้าไปล้วงลูก ไปบีบไปคั้นทั้งทางหน้าสื่อหรือตัวต่อตัวกับผู้บริหารแบงก์ชาติ ให้กดดอกเบี้ยให้ต่ำเพื่อให้เศรษฐกิจยังขยายตัวได้ดี ทั้งที่ยืนอยู่คนละทฤษฎี ธปท.ต้องขึ้นดอกเบี้ยเพื่อสกัดเงินเฟ้อ แต่รัฐบาลอยากให้ลดดอกเบี้ยเพื่อกระตุ้นเศรษฐกิจ ถ้าเศรษฐกิจไม่โต แต่เงินเฟ้อสูงขนาดนี้ ตายหยังเขียดสถานเดียว